### Beslutning

Godkendt.

### Sagsfremstilling

## Resume og sagens baggrund

Hvidebæk Jagtforening har gennem en årrække haft skydebane ved [adresse]. Kravene til den tilladte støjbelastning hos naboer har ændret sig, og det er derfor ikke længere muligt for foreningen at bruge denne bane. Grundet tilknytning til beskyttet natur, er det heller ikke muligt at anlægge tilstrækkelige støjvolde ved den oprindelige skydebane. Hvidebæk Jagtforening har fået mulighed for at bruge de tilstødende arealer til skydebane, såfremt der kan meddeles tilladelse til at anlægge de nødvendige støjvolde. Anlægget har omfattende karakter, og sagen lægger op til, at Udvalget beslutter, hvorvidt der skal meddeles landzonetilladelse til det ansøgte.

## Indstillinger

Chefen for Plan, Byg og Miljø indstiller at der meddeles landzonetilladelse til det ansøgte med relevante vilkår.

## Behandling

Teknik- og Miljøudvalget.

## Sagsfremstilling

Skydebanen omfatter et areal på 4,5 ha markjord ved Smakkerup Huse 6A, 4400 Kalundborg i umiddelbar tilknytning til deres tidligere skydebane ved samme adresse (bilag 1). For at kunne overholde støjkrav i forhold til naboer, ønskes der anlagt støjvolde med en højde på op til 11 m (bilag 2).

Da der skal være mulighed for at øve med jagtvåben, kan medlemmerne og aktiviteterne ikke rummes på andre skydebaner i kommunen.

Ansøger oplyser, at: "*Anlægsperioden vil vare et år. Med 40 transporter i døgnet, skal der køres i 191 dage. Der må imødeses en vis forsinkelse med de store jordmængder (135.000 m3) og der køres ikke i våde perioder."*

*Regnvand på voldene nedsives naturligt - der er ingen planer om intern dræning af skydebanen. Voldene komprimeres løbende og der er således ingen risiko for udskridning i anlægsperioden - der er desuden er respektafstand til vandløbet på 10m - således at fremtidigt oprensning med oplag af det oprensede materiale forsat er muligt.*

*Anlægsperioden vil afhænge af hvornår de fornødne tilladelser er opnået. Der skal også laves en arkæologisk forundersøgelse*."

I en landzonetilladelse vil der bl.a. blive stillet vilkår om, at der kun må anvendes ren jord til jordvoldene. Efter færdiggørelse beplantes jordvoldenes sider med hjemmehørende arter, efter kommunens godkendelse. Dette skal sikre, at jordvoldene tilpasses til både natur og landskab.

Ud over en landzonetilladelse, kræver anlægget også en miljøgodkendelse. Det vil være i miljøgodkendelsen, at der fastsættes vilkår om fx skydetider mm.

Indenfor det ansøgte areal er der registreret en sø, som er beskyttet efter naturbeskyttelseslovens § 3. Der er meddelt dispensation til at nedlægge den pågældende sø på vilkår af, at der etableres to erstatningssøer udenfor skydebanens areal.

Der er gennemført en screening om miljøvurdering (bilag 3) og en naboorientering. De indkomne bemærkninger til naboorienteringen drejer sig især om:

1. Fremtidig støj fra skydebanen
2. Oprydning den dag skydeanlægget lukkes
3. Gener i forbindelse med anlægsarbejdet
4. Fremtidig salgspris på bolig

Ad 1 og 2: Hvidebæk Jagtforening har indsendt støjberegninger fra et akkrediteret firma for at godtgøre, at man ved anlæg af støjvoldene vil kunne overholde støjkravene i forhold til naboer. Kravene til støj ved naboer samt oprydning ved anlæggets lukning behandles i øvrigt, sammen med andre relevante miljøkrav, i miljøgodkendelsen.

Ad 3: Ansøger har undersøgt alternative muligheder for jordtransport, da [adresse] er en mindre vej, der går igennem tre naboers matrikler og tæt forbi deres boliger. Ansøger oplyser, at der er fundet en mulighed, hvor der etableres en kørevej hen over marker, sådan at jordkørslen ikke kommer til at foregå længere væk fra naboers boliger (bilag 4).

Ad 4: Kommunen yder ingen godtgørelse i forbindelse med fremtidigt salg af boliger i området.

[adresse] vil komme til at ligge lavt i landskabet, og det ligger i et område, hvor der er en stor del træbevoksning. Administrationen vurderer derfor, at det ansøgte anlæg ikke vil komme til at fremstå markant i landskabet, når først det er beplantet og tilvokset.

Da anlægget vil komme til at overholde gældende støjkrav ved naboer, vurderes det ansøgte ikke at medføre urimelige gener for naboer.

Administrationen gør i øvrigt opmærksom på, at eventuelle skader på offentlig vej ved jordkørsel, skal udbedres for ansøgers regning.

## Økonomiske konsekvenser

Ingen.